ಚಿರತೆ ಹುಡುಕಾಟದಲ್ಲಿ ಅರಣ್ಯ ಸಿಬ್ಬಂದಿ ಹೈರಾಣು ಆಧುನಿಕ ತಂತ್ರಜ್ಞಾನದ ಮೂಲಕ ಸೆರೆಗೆ ಯತ್ನ ಕೊಪ್ಪಳ: ಗಂಗಾವತಿ ತಾಲೂಕಿನ ಆನೆಗೊಂದಿ ಪ್ರದೇಶದಲ್ಲಿ ಸಂತಾನೋತ್ಪತ್ತಿಗಾಗಿ ವಾಸವಾಗಿರುವ ಚಿರತೆಗಳು ಅವುಗಳನ್ನು ಹುಡುಕುತ್ತಾ ಅಲೆಯುತ್ತಿರುವ ಅರಣ್ಯ ಸಿಬ್ಬಂದಿಗಳನ್ನು ಹೈರಾಣವಾಗುವಂತೆ ಮಾಡಿವೆ. ಚಿರತೆ ಹುಡುಕುವ ಸಲುವಾಗಿ ಬೆಟ್ಟಗುಡ್ಡಗಳಲ್ಲಿ ನಿತ್ಯ ಬೆಳಿಗ್ಗೆಯಿಂದ ಸಂಜೆಯವರೆಗೆ ಅರಣ್ಯ ಸಿಬ್ಬಂದಿಗಳು ಓಡಾಡಿ ಸುಸ್ತಾಗಿದ್ದಾರೆ. ಜನರ ಕಾಟದಿಂದ ಅರಣ್ಯಾಧಿಕಾರಿಗಳಿಗೆ, ಸಿಬ್ಬಂದಿಗೆ ಮತ್ತು ಶಾಸಕರಿಗಂತೂ ನಿದ್ದೆಯೇ ಇಲ್ಲದಂತ್ತಾಗಿದೆ. ಮಲಗಿದ್ರೂ ಎದ್ರೂ ಚಿರತೆಗಳ ಚಿಂತೆ ಕಾಡುತ್ತಿದೆ. ಹೌದು ಆನೆಗೊಂದಿಯ ಕರಿಯಮ್ಮನಗಡ್ಡಿಯ ಯುವಕ ರಾಘವೇಂದ್ರ ಚಿರತೆಗೆ ಬಲಿಯಾದ ದಿನದಿಂದಲೂ, ಅರಣ್ಯಾಧಿಕಾರಿಗಳು ಸಿಬ್ಬಂದಿಗಳು ಚಿರತೆ ಸೆರೆಗೆ ಕಣ್ಣಿಗೆ ಎಣ್ಣೆ ಬಿಟ್ಟುಕೊಂಡು ಬೆಟ್ಟಗುಡ್ಡಗಳ ಅಲೆದಾಟ ಶುರುಮಾಡಿದ್ದಾರೆ. ಕಳೆದೆರಡು ವಾರಗಳ ಹಿಂದೆ ಶಿವಮೊಗ್ಗದಿಂದ ಕರೆತಂದಿದ್ದ ಸಕ್ರೆಬೈಲು ಆನೆಗಳು ಮೂರುದಿನಗಳ ಕಾಲ ಸುತ್ತಿ ಸುಸ್ತಾಗಿ ವಾಪಸ್ಸಾದವು, ಇವುಗಳ ಹಿಂದೆ ಸುತ್ತಿದ ಸಿಬ್ಬಂದಿ ಹೈರಾಣಾಗಿದ್ದಾರೆ. ಸಿಬ್ಬಂದಿ ಶತಾಯ ಗತಾಯ ಚಿರತೆಯನ್ನು ಸೆರೆಯಿಡಿಯಲು, ಆಗದ ಹಿನ್ನೆಲೆಯಲ್ಲಿ ತಜ್ಞರು ಹೇಳಿದಂತೆ ಪ್ರಮುಖ ಸ್ಥಳಗಳಲ್ಲಿ, ಕ್ಯಾಮೆರಾ ಅಳವಡಿಕೆ, ಕೃತಕ ಕುರಿಹಟ್ಟಿ ನಿರ್ಮಾಣ, ಹಾಗೂ ಬೋನ್ ಇರಿಸಲಾಗಿದೆ. ಆದರೂ ಕಳೆದೆರೆಡು ದಿನಗಳ ಹಿಂದೆ ಮತ್ತೆ ಚಿರತೆಗಳು ಕಾಣಿಸಿಕೊಂಡಿವೆ ಅಂತಾ ಜನರು ಹೇಳುತ್ತಿದ್ದಾರೆ. ಅರಣ್ಯ ಸಿಬ್ಬಂದಿ ನಿದ್ದೆ ಮಾಡುವುದಕ್ಕು ಆನೆಗೊಂದಿ ಭಾಗದ ಸುತ್ತಮುತ್ತಲಿನ ಜನರು ಬಿಡುತ್ತಿಲ್ಲ. ಇತ್ತ ಚಿರತೆಗಳು ಸೆರೆಯಾಗದೆ ಸುತ್ತಮುತ್ತ ಪ್ರತ್ಯಕ್ಷವಾಗುತ್ತಿದ್ದು, ಇದನ್ನು ಕಂಡ ಸ್ಥಳೀಯರು ಅರಣ್ಯ ಅಧಿಕಾರಿಗಳ ವಿರುದ್ಧ ಆಕ್ರೋಶ ವ್ಯಕ್ತಪಡಿಸುತ್ತಿದ್ದಾರೆ. ದನ ಕರು, ಕುರಿಗಳನ್ನು ಮೇಯಿಸಲು ಹೋಗದೆ ಭೀತಿಗೆ ಒಳಗಾಗಿದ್ದಾರೆ. ಅತ್ತ ಪ್ರವಾಸಿಗರ ಸಂಖ್ಯೆನೂ ಕಡಿಮೆಯಾಗಿದೆ, ಹಾಗಾಗಿ ಚಿರತೆಗಳ ಚಲನವಲನವನ್ನು ಪರೀಕ್ಷಿಸಿ ಅವುಗಳನ್ನು ಸೆರೆ ಹಿಡಿಯಲು ಇಲಾಖೆ ಎಲ್ಲಾ ಪ್ರಯೋಗಗಳನ್ನು ಮಾಡುತ್ತಿದೆ. ಸಿಬ್ಬಂದಿ ವಿಶ್ರಾಂತಿ ಪಡೆಯದೇ ಕೆಲಸದಲ್ಲಿ ತೊಡಗಿಕೊಂಡಿದ್ದಾರೆ. ಕರಿಯಮ್ಮನ್ನ ಗಡ್ಡಿ ಯುವಕನ ಪ್ರಕರಣ ನಂತರ ಅರಣ್ಯ ಸಚಿವ ಆನಂದ್ ಸಿಂಗ್ ಕೂಡ ಇದರ ಬಗ್ಗೆ ಎಚ್ಚೆತ್ತುಕೊಂಡಿದ್ದಾರೆ. ಅರಣ್ಯ ಇಲಾಖೆ ಅಧಿಕಾರಿಗಳಿಗೆ ಹಾಗೂ ಜಿಲ್ಲಾಡಳಿತದ ಡಿಸಿ, ಎಡಿಸಿ, ಎಸಿ ಹಾಗೂ ಪೊಲೀಸ್ ಅಧಿಕಾರಿಗಳಿಗೆ ಸ್ಥಳದಲ್ಲೇ ಬೀಡು ಬಿಡುವಂತೆ ಮಾಡಿದ್ದಾರೆ. ಜಾಗೃತಿ ಮೂಡಿಸುವ ಕೆಲಸದ ಜೊತೆಗೆ, ಬೆಟ್ಟ ಗುಡ್ಡಗಾಡು ಪ್ರದೇಶಗಳಿಗೆ ಹೋಗದಂತೆ ಜನರಿಗೆ ಮನವರಿಕೆ ಮಾಡಿಸುವುದು ಹಾಗೂ ಚಿರತೆ ಸೆರೆಗೆ ಏನೆಲ್ಲ ಸಾಧ್ಯತೆಗಳಿವೆ ಅದನ್ನು ಪ್ರಯತ್ನಿಸಲು ಖಡಕ್ ಸೂಚನೆ ನೀಡಿದ್ದಾರೆ. ಅರಣ್ಯ ಇಲಾಖೆ ಅಧಿಕಾರಿಗಳು, ಸಿಬ್ಬಂದಿ ನಿತ್ಯ ಚಿರತೆ ಜಪಮಾಡುವಂತಾಗಿದೆ. ಈ ಕುರಿತು ಜಿಲ್ಲಾಧಿಕಾರಿ ವಿಕಾಸ್ ಕಿಶೋರ್ ಸುರಳ್ಕರ್ ಹಾಗೂ ಡಿಎಫ್ಓ ಹರ್ಷಾಭಾನು ಅವರು ಹೇಳುತ್ತಿರುವುದು ಈಗಾಗಲೇ ಅನೇಕ ಪ್ರಯತ್ನಗಳು ನಡೆದಿವೆ. ಜನರು ಜಾಗೃತರಾಗಿರಬೇಕು ಎಂಬುದನ್ನ ಕಂಠಪಾಠ ಮಾಡಿಕೊಂಡಿದ್ದಾರೆ. ಒಟ್ಟಾರೆ ಚಿರತೆಗಳ ಹಾವಳಿ ಕಡಿಮೆ ಆದ್ರೆ ಸಾಕು ಅಂತಾ ಜನರು ನಿರೀಕ್ಷಿಸುತ್ತಿದ್ದಾರೆ ಎಂದಿದ್ದಾರೆ.